ເກີດການໂຈມຕີ ສະຖານີຕຳຫຼວດ ຢູ່ພາກເໜືອ ຂອງອິນເດຍ
ລາຍ​ງານ​ຂ່າວ​ໃນ​ອິນ​ເດຍ ກ່າວ​ວ່າ ​ເຈົ້າໜ້າ​ທີ່ຕຳຫລວດ ​ໄດ້ພົບ​ເຫັນ ລະ​ເບີດ 5 ລູກ ຢູ່​​ລາງ​ລົດ​ໄຟ​ ໃນ​ບໍລິ​ເວນ​ດັ່ງກ່າວອີກ.
ມືປືນຊາຍຄົນໜຶ່ງ ໄດ້ໂຈມຕີ ສະຖານີຕຳຫລວດ ໃນລັດ Punjab ຢູ່ພາກເໜືອ ຂອງປະເທດອິນເດຍ ໃກ້ກັບຊາຍແດນຕິດກັບ ປາກິສຖານ ທີ່ໄດ້ສັງຫານຢ່າງນ້ອຍ 6 ຄົນ ບັນດາເຈົ້າໜ້າທີ່ ກ່າວວ່າ ມືປືນຊາຍຈຳນວນໜຶ່ງ ທີ່ຕິດອາວຸດ ເຕັມໂຕ ໄດ້ໂຈມຕີ ຄິວລົດເມ ໃນວັນຈັນມື້ນີ້ ກ່ອນບຸກໂຈມຕີ ສະຖານີຕຳຫລວດ ໃນເມືອງ Gurdaspur ສື່ຂ່າວຕ່າງໆ ລາຍ ງານວ່າ ຢ່າງນ້ອຍ ໃນຈຳນວນຂອງຜູ້ເຄາະຮ້າຍທັງໝົດ 2 ຄົນ ແມ່ນເປັນພົນລະເຮືອນ ພວກຄົນຮ້າຍທີ່ທຳການໂຈມຕີ ແມ່ນໄດ້ລີ້ຊ່ອນຢູ່ໃນຄ້າຍທະຫານ ແລະ ໄດ້ຍິງຕໍ່ສູ້ກັບເຈົ້າໜ້າທີ່ຕຳຫລວດ ລາຍງານຂ່າວໃນອິນເດຍ ຍັງກ່າວວ່າ ເຈົ້າໜ້າທີ່ ຕຳຫລວດ ໄດ້ພົບເຫັນ ລະເບີດ 5 ລູກ ຢູ່ລາງລົດໄຟ ໃນບໍລິເວນດັ່ງກ່າວອີກ ລັດຖະມົນຕີ ກະຊວງພາຍໃນ ຂອງອິນເດຍ ທ່ານ Rajnath Singh ກ່າວຕໍ່ຜູ້ສື່ຂ່າວວີໂອເອ ວ່າ ທ່ານໄດ້ອອກຄຳສັ່ງ ໃຫ້ເພີ້ມການຮັກສາຄວາມປອດໄພ ຢູ່ຕາມຊາຍແດນ ກັບ ປາກິສຖານ ໃນການຮັບມື ກັບເຫດການດັ່ງກ່າວ ບໍ່ມີເຄົ້າມູນເລີຍວ່າ ຜູ້ໃດເປັນຜູ້ຮັບຜິດຊອບ ໃນການໂຈມຕີໃນວັນຈັນມື້ນີ້ ແຕ່ຫາກວ່າ ສື່ຂ່າວບາງສ່ວນ ລາຍງານວ່າ ພວກທຳການໂຈມຕີ ອາດຂ້າມເຂົ້າມາໃນລັດ Punjab ຈາກແຄ້ວນ Kashmir ທີ່ອິນເດຍຄວບຄຸມຢູ່ນັ້ນ ລັດ Punjab ເປັນສະຖານທີ່ ຂອງການກໍ່ການກະບົດຕໍ່ອິນເດຍ ໂດຍນິກາຍ Sikh ໃນຊຸມ ປີ 1980